મુંબઈઃ ટીમ ઇન્ડિયાનો ભૂતપૂર્વ કોચ અનિલ કુંબલે હવે સુપ્રીમ કોર્ટ દ્વારા નિયુક્ત વહીવટી સમિતિનો સભ્ય બને તેવી શક્યતા છે. અસલમાં સીઓએની સભ્ય અને ભૂતપૂર્વ મહિલા ક્રિકેટર ડાયના એદલજીએ સમિતિ સમક્ષ એ માગણી કરી છે કે કુંબલેને રાજીનામું આપી દેનારા ઇતિહાસકાર રામચંદ્ર ગુહાના સ્થાને સમિતિમાં સામેલ કરવામાં આવે. સમિતિના બાકીના સભ્યો ડાયનાની આ માગણીથી આશ્ચર્યમાં પડી ગયા છે. ઉલ્લેખનીય છે કે ડાયનાએ જ કોચપદના આવેદનની તારીખ લંબાવવાના બીસીસીઆઇના નિર્ણય સામે સવાલો ઉઠાવ્યા હતા, જોકે સીઓએના અધ્યક્ષ વિનોદ રાય અને વિક્રમ લિમયે એ નિર્ણયથી ખુશ હતા.